Keski-Pohjanmaalla kuohuttanut vanhusten ja vammaisten kuljetuksia järjestelevän Speys Oy:n taustoista paljastuu lisää aukkoja.

Keski-Pohjanmaan sote-yhtymä ulkoisti vanhusten ja vammaisten taksikyytien välityksen

Kilpailutuksen voitti vasta edellisvuonna perusttu firma, jolla on ollut suuria vaikeuksia selvitä tehtävästä

Kyytikeskusta pyörittävä Speys Oy näyttää vääristelleen asiakasreferenssejään

Keski-Pohjanmaan sosiaali- ja terveyspalveluiden kuntayhtymä Soite hakee kyytipalvelusta puolen miljoonan euron säästöä vuodessa.

Vanhusten ja vammaisten kuljetuksia järjestelevä Speys Oy on tarjousasiakirjoissa listannut asiakkaikseen muun muassa Suomen Puolustusvoimat sekä useita kansainvälisiä pörssiyhtiöitä. Tarjousasiakirjoissa on lueteltu “Speys Oy:n referenssit”.

Asiakirjassa kuitenkin todetaan, että “Speys Oy:n taustat ovat Oy Attracs AB yrityksessä ja sen kuljetustenohjaukseen ja hallintaan liittyvissä sovelluksissa”.

Varsinaisina referensseinä yhtiö on kirjoittanut listaan “Valmet Automotive henkilöliikenteen ohjaus 2015” sekä lisäksi pelkästään niminä mainiten Suomen puolustusvoimat, Fordin, Cramon, Scanian, Gigantin, Metson, Ahola Transportin, Logent Automotiven, Peura-Transin, Roadari Oy:n, Volvon ja SSAB:n.

Iltalehti kysyi Speys Oy:n toimitusjohtajalta, ovatko puolustusvoimat sekä tarjousasiakirjoissa mainitut yhtiöt todella Speysin asiakkaita vai esimerkiksi Speysin suurimpien omistajien Ahola Transportin tai sen tytäryhtiö Attracsin asiakkaita.

- Olemme antaneet Soitelle tiedon, että asiakkainamme on mm. Suomen puolustusvoimat ja useita kansainvälisiä pörssiyrityksiä, pitää paikkansa eli ko. tahot ovat Speysin asiakkaita, vastasi Jouko Sipilä sähköpostitse.

Sipilä ei useista pyynnöistä huolimatta antanut Iltalehdelle mitään lisätietoja tehtävistä tai asiakkaidensa yhteyshenkilöiden yhteystietoja, jotta tiedot asiakkuuksista olisi voitu varmistaa.

Iltalehden käsiinsä saama asiakirja kuitenkin paljastaa, että Valmet Automotiven kanssa tehty projekti on ainoa, jonka on kerrottu liittyvän henkilökuljetuksiin. Projekti tosin on vuodelta 2015 ja Speys Oy perustettu vasta vuonna 2016.

Yhteyshenkilöksi merkitty Kari Lehtinen Knowhill Oy:stä kertoo kuitenkin, että Speys ei ole ollut kyseisessä projektissa mukana.

- Minä en valitettavasti ole Speys Oy:n kanssa ollut tekemissä, sanoo Lehtinen.

Lehtinen kertoo, että Ahola-konserniin kuuluva Attracs toimitti järjestelmän kyseiseen Valmetin Uudenkaupungin projektiin. Hän yllättyy kuullessaan, että hänet on merkitty lisätietojen antajaksi Speys Oy:n tarjoukseen, eikä osaa sanoa, miksi näin on tehty.

- Mikähän… Nyt on aika mielenkiintoista, sillä minä en tiedä yhtään. Minuun ei ole oltu tästä yhteydessä, että tosiaan en osaa sanoa, Lehtinen sanoo.

Speys Oy:n toimitusjohtaja Jouko Sipilä ei vastannut Iltalehden kommenttipyyntöön. Keski-Pohjanmaan sosiaali- ja terveyspalvelujen kuntayhtymä Soiten toimialajohtaja Tanja Witick kertoi aiemmin, että Speysin asiakasreferenssit on “pystytty luotettavasti todentamaan”, mutta myönsi myöhemmin Iltalehdelle, että mitään tarkistuksia ei ole tehty.

Speys Oy sai viime keväänä kilpailutuksessa Soiten virkamiehiltä parhaat pisteet myös laadusta halvimman hinnan lisäksi. Witick on puolustanut Soiten menettelytapoja sillä, että " hyvään hankintamenettelyyn kuuluu luottaa tarjoajan antamaan tietoon " .

- Epäilyjä tai kysymyksiä referensseistä ei ollut, jolloin niitä ei nähty tarpeelliseksi minkään yrityksen osalta tarkemmin tarkastaa. Käsittääkseni hankkivalla yksiköllä ei myöskään tällaista velvollisuutta ole, Witick sanoo.